Title: ประกาศคณะกรรมการกำกับกิจการพลังงาน เรื่อง การเผยแพร่อัตราค่าบริการ พ.ศ. 2556

ประกาศคณะกรรมการกำกับกิจการพลังงาน

ประกาศคณะกรรมการกำกับกิจการพลังงาน
เรื่อง
การเผยแพร่อัตราค่าบริการ
พ.ศ. ๒๕๕๖

อาศัยอำนาจตามความในมาตรา ๗๐ มาตรา ๑๒๗ และมาตรา ๑๒๘
แห่งพระราชบัญญัติการประกอบกิจการพลังงาน พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการกำกับกิจการพลังงานออกประกาศไว้
ดังต่อไปนี้

ข้อ ๑  ประกาศนี้เรียกว่า
ประกาศคณะกรรมการกำกับกิจการพลังงาน เรื่อง การเผยแพร่อัตราค่าบริการ พ.ศ.
๒๕๕๖

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในประกาศนี้
คณะกรรมการ หมายความว่า
คณะกรรมการกำกับกิจการพลังงาน
อัตราค่าบริการ หมายความว่า
ราคาพลังงานต่อหน่วย ค่าตอบแทน หรือเงื่อนไขสำหรับการให้บริการ ค่าธรรมเนียมอื่น ๆ
ที่ผู้รับใบอนุญาตเรียกเก็บจากผู้ใช้พลังงานในกิจการที่ได้รับอนุญาต (ที่ใช้บังคับเป็นการทั่วไป)
ผู้รับใบอนุญาต หมายความว่า
ผู้ได้รับใบอนุญาตการประกอบกิจการพลังงาน

ข้อ ๔  เมื่อคณะกรรมการเห็นชอบอัตราค่าบริการแล้ว
ผู้รับใบอนุญาตมีหน้าที่ต้องจัดให้มีการเผยแพร่อัตราค่าบริการดังกล่าว
ยกเว้นกรณีที่คณะกรรมการเห็นว่าเป็นข้อมูลลับทางการค้าของผู้รับใบอนุญาต
การเผยแพร่อัตราค่าบริการตามวรรคแรก
ต้องแสดงไว้ในที่เปิดเผยเห็นได้ง่าย โดยปิดประกาศ ณ ที่ทำการหรือที่ที่เปิดเผยเห็นได้ง่าย
และประกาศบนเว็บไซต์ของผู้รับใบอนุญาต ภายใน ๑๕
วันทำการนับแต่ได้รับหนังสือแจ้งมติคณะกรรมการเห็นชอบอัตราค่าบริการเพื่อให้ผู้ใช้พลังงานทราบได้

ข้อ ๕  เพื่อเป็นการเผยแพร่อัตราค่าบริการตามข้อ
๔ ผู้รับใบอนุญาตอาจประกาศโดยใช้วิธีการอย่างใดอย่างหนึ่งเพิ่มเติม ดังต่อไปนี้
๑) ประกาศลงหนังสือพิมพ์รายวันซึ่งแพร่หลายทั่วไป อย่างน้อย ๑ ฉบับ
ติดต่อกันเป็นเวลาไม่น้อยกว่า ๓ วัน
๒) จัดทำเป็นแผ่นพับหรือเอกสารเผยแพร่
๓) วิธีการอื่นตามที่คณะกรรมการกำกับกิจการพลังงานกำหนด

ข้อ ๖  การเผยแพร่อัตราค่าบริการที่ใช้บังคับเป็นการทั่วไปตามข้อ
๔ ให้มีรายละเอียด ดังต่อไปนี้
๑) อัตราค่าบริการที่ใช้บังคับเป็นการทั่วไป
และระยะเวลาที่มีผลใช้บังคับ
๒) ประเภทผู้ใช้พลังงานที่ถูกเก็บอัตราค่าบริการ
๓) สถานที่และช่องทางการชำระค่าบริการในการขอรายละเอียดเพิ่มเติม

ข้อ ๗  ในกรณีที่ไม่ปฏิบัติตามประกาศนี้
ให้คณะกรรมการมีคำสั่งเป็นหนังสือแจ้งให้ผู้รับใบอนุญาตดำเนินการแก้ไขหรือปฏิบัติตามคำสั่ง
ภายในระยะเวลาที่กำหนด
หากผู้รับใบอนุญาตไม่เห็นด้วยกับคำสั่งตามวรรคหนึ่ง
ให้มีสิทธิอุทธรณ์ต่อคณะกรรมการภายใน ๓๐ วัน นับแต่วันที่ได้รับแจ้งคำสั่ง

ข้อ ๘  ให้ประธานกรรมการกำกับกิจการพลังงานเป็นผู้รักษาการ
และมีอำนาจวินิจฉัยชี้ขาดปัญหาเกี่ยวกับการปฏิบัติตามประกาศนี้

ประกาศ
ณ วันที่ ๙ ธันวาคม พ.ศ. ๒๕๕๖
ดิเรก  ลาวัณย์ศิริ
ประธานกรรมการกำกับกิจการพลังงานประธาน

ปริยานุช/ผู้จัดทำ
๗ มกราคม ๒๕๕๗

โชติกานต์/ผู้ตรวจ
๗ มกราคม ๒๕๕๗

[๑] ราชกิจจานุเบกษา
เล่ม ๑๓๐/ตอนพิเศษ ๑๙๐ ง/หน้า ๘๖/๒๖ ธันวาคม ๒๕๕๖